HUMAN บวก 7% นิวไฮรอบ 4 เดือน วางเป้าปี 66 อัตรากำไรสุทธิพุ่ง 30% รับ DataOn หนุนเด่น
HUMAN บวก 7% นิวไฮรอบ 4 เดือน วางเป้าปี 66 อัตรากำไรสุทธิพุ่ง 30% รับกิจการ DataOn หนุนเด่น แถมโชว์ล่าสุดปิดดีลลูกค้าแล้ว 12 บัญชี พร้อมเจรจามหาวิทยาลัยอีก 5 แห่ง
HUMAN บวก 7% นิวไฮรอบ 4 เดือน วางเป้าปี 66 อัตรากำไรสุทธิพุ่ง 30% รับกิจการ DataOn หนุนเด่น แถมโชว์ล่าสุดปิดดีลลูกค้าแล้ว 12 บัญชี พร้อมเจรจามหาวิทยาลัยอีก 5 แห่ง
9 มิ.ย. 2565

ผู้สื่อข่าวรายงานว่าวันนี้ (9มิ.ย.2565) ราคาหุ้นบริษัท ฮิวแมนิก้า จำกัด (มหาชน) หรือ HUMAN ณ เวลา 10.37 น. อยู่ที่ระดับ 13.70 บาท เพิ่มขึ้น 0.90 บาท หรือ 7.26% โดยทำจุดสูงสุดที่ 13.50 บาท และทำจุดต่ำสุดที่ 12.60 บาท ด้วยมูลค่าการซื้อขาย 96.18 ล้านบาท ราคาหุ้นแรงในรอบ 4 เดือน โดยเทียบตั้งแต่หุ้นยืนที่ระดับ 13.40 บาท เมื่อวันที่ 4 ก.พ.2565

โดยก่อนหน้านายสุนทร เด่นธรรม ประธานเจ้าหน้าที่บริหาร HUMAN เปิดเผยว่า บริษัทตั้งเป้าหมายทำอัตรากำไรสุทธิ (Net Profit Margin) ได้ที่ 30% ภายในปี 2566 และภายในปี 2570 จะเพิ่มเป็น 40% จากปี 2564 ที่บริษัทมีกำไรสุทธิ 169.81 ล้านบาท คิดเป็นอัตรากำไรสุทธิที่ 22% และตั้งเป้าว่ารายได้ในช่วง 5 ปีจากนี้จะเติบโตเฉลี่ยปีละ 20% จากปี 2564 ที่บริษัทมีรายได้รวม 770.49 ล้านบาท
ทั้งนี้ในปี 2565 บริษัทมีดีลขนาดใหญ่แล้ว 12 บัญชี เช่น บริษัท เอสซีบี เอกซ์ จำกัด (มหาชน) หรือ SCB, บริษัท อาร์เอส จำกัด (มหาชน) หรือ RS, JASPAL, ธนาคารทหารไทยธนชาต จำกัด (มหาชน) หรือ TTB, บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP และล่าสุดยังอยู่ระหว่างการเจรจากับลูกค้ารายใหญ่หลายราย โดยเฉพาะกลุ่มลูกค้ามหาวิทยาลัย ซึ่งขณะนี้กำลังเจรจา 5 แห่ง โดยเป็นมหาวิทยาลัยรัฐบาล 4 แห่ง และเอกชน 1 แห่ง ซึ่งถือเป็นเป้าหมายสำคัญของบริษัทในขณะนี้เพราะบริษัทยังไม่เคยให้บริการองค์กรราชการโดยตรง
นายสุนทร  กล่าวต่อว่า อีกปัจจัยสำคัญที่ทำให้ผลประกอบการของบริษัทเติบโตคือ การเข้าซื้อกิจการของกลุ่มบริษัท DataOn Group ประเทศอินโดนีเซีย ที่ดำเนินการสิ้นสุดไปเมื่อวันที่ 24 พฤษภาคม 2565 ซึ่งถือเป็นการเข้าซื้อกิจการครั้งใหญ่สุดของ HUMAN โดยหลังจากการเข้าซื้อกิจการแล้ว ส่งผลให้มีพนักงานรวมกันกว่า 1,000 คน ใน 5 ประเทศ มีลูกค้ากว่า 5,000 บริษัท พนักงานของลูกค้าร่วมกว่า 2 ล้านคน
ขณะที่ DataOn มีลูกค้ารายใหญ่หลายราย เช่น Marriott Group ซึ่ง DataOn ดูแลอยู่ 6 ประเทศ, Mandiri ซึ่งเป็นสถาบันการเงินขนาดใหญ่ในอินโดนีเซีย มีพนักงาน 47,000 คน ขณะปี 2564 DataOn มีกำไรกว่า 2 ล้านเหรียญสหรัฐ โดยการควบรวมดังกล่าวจะเริ่มหนุนผลประกอบการของ HUMAN ตั้งแต่เดือน มิถุนายนนี้เป็นต้นไป และบริษัทยังมีแผนออก HR แพลตฟอร์มใหม่คือ Workplaze ภายในสิ้นปีนี้
นายสุนทร กล่าวต่อว่า จุดแข็งของ HUMAN คือ การมีความพร้อมด้านเทคโนโลยีการบริหารทรัพยากรบุคคล มีความแข็งแกร่งด้าน HR Outsource และยังมี DataOn เข้ามาหนุนธุรกิจ โดยเป้าหมายของบริษัท คือ การครองตลาดเอเชีย โดยจะเริ่มที่อาเซียนก่อน ซึ่งในเดือนกรกฎาคมนี้บริษัทจะเปิดสำนักงานใหม่ในเวียดนาม และจะเปิดสำนักงานที่ฟิลิปปินส์เป็นลำดับถัดไป
 